Afganistanin sodan siviiliuhrit

**Afganistanin sodan siviiliuhrit** ovat herättäneet voimakasta keskustelua mediassa. Siviiliuhreja eivät aiheuta Afganistanissa pelkästään suorat sotilasiskut. Epäsuorasti siviilejä kuolee jatkuvasti nälänhätään, sairauksiin, lääkehoidon puutteeseen, rikoksiin ja sotarikoksiin. Suorissa sotilasiskuissa siviiliuhreja ovat aiheuttaneet talibanien pommi-iskut sekä liittouman ilmaiskut. Vuosien saatossa konfliktin osapuolet ovat vaihdelleet, ja siihen on osallistunut myös maan ulkopuolisia joukkoja, kuten Neuvostoliitto ja Yhdysvaltojen johtama liittoutuma.

Punaisen ristin mukaan konflikti on aiheuttanut vuodesta 1978 lähtien yhteensä 1,5 miljoonan siviilin kuoleman. Afganistanin sodan on arvioitu tappavan keskimäärin kolme lasta päivässä. Kuolleiden siviilien todellisesta määrästä ei ole olemassa virallista tietoa.

YK:n operaatioraportin mukaan vuoden 2010 ensimmäisen puoliskon siviiliuhrien määrä nousi yli 3&nbsp;000 henkilöön, joista kuolemantapauksia lähes puolet. Siviiliuhreja aiheuttivat eniten, 76 prosenttia, talibanit ja muut hallituksen vastaiset ryhmät. Lisäystä oli yli puolet edelliseen vuoteen verrattuna. Vastaavasti hallitus ja sitä tukevat joukot aiheuttivat 12 prosenttia siviiliuhreista. Hallitusta tukevat joukot vähensivät siviiliuhrien määrää lähes kolmanneksella vuoteen 2009 verrattuna.

Punainen risti arvioi Afganistanin sodan olosuhteiden olleen vuonna 2010 pahimmat 30 vuoteen. Suomi tukee vuoden aikana Afganistanin sotilaallista kriisinhallintaa noin 33 miljoonalla eurolla, joka käytetään kansainvälisten ISAF-joukkojen toimintaan. Kansainvälisten joukkojen on todettu syyllistyneen viattomien siviilien surmaamiseen ja siviiliuhrien peittelyyn.
 Siviiliuhreja ei ole todettu syntyneen tilanteissa, joissa suomalaisjoukot ovat olleet mukana. 

## Arviot siviiliuhrien määrästä

### Siviiliuhrit vuosina 2001–2003

Uusin Afganistanin sota alkoi lokakuussa vuonna 2001. Yhdysvallat pommittivat talibaneja Kabulissa, Kandaharissa ja Jalalabadissa. Guardian-sanomalehti arvioi pelkästään Afganistanin sodan saattaneen tappaa ensimmäisen neljän kuukauden aikana epäsuorasti noin 20 000 siviiliä, koska ihmiset joutuivat pakenemaan kodeistaan. YK:n arvion mukaan 160 000 ihmistä pakeni kodeistaan rajan yli Pakistanin puolelle. Iranin viranomaisten mukaan yli 60&nbsp;000 ihmistä pakeni Iranin puolelle. Matkan aikana kuolleiden tarkkaa lukumäärää ei tiedetä.

Yhdysvaltojen hyökkäysten arvioitiin tappaneen suoraan noin 4 000 siviiliä helmikuuhun 2002 mennessä. Siviiliuhrien tarkkaa määrää on kuitenkin erittäin vaikea arvioida eikä luvuista ole yksimielisyyttä. Yhdysvallat myönsi sodan alettua vuonna 2001, että ilmaiskut eivät osuneet sotilaskohteisiin, vaan tappoivat suoraan maan pääkaupungissa Kabulissa satoja siviilejä.

### Siviiliuhrit ja sotilaskuolemat vuosina 2004–2005

Kansainväliset avustusjärjestöt pelkäävät kovien pakkasten aiheuttaneen tuhansien kodeistaan paenneiden ihmisten kuoleman Afganistanissa. Sotilasiskujen arvioitiin paikallisessa mediassa tappaneen vuoden 2005 aikana yhteensä 1700 siviiliä ja sotilasta. Noin 600 poliisin kerrotaan saaneen surmansa vuoden 2005 puoleen väliin mennessä. Naton sotilaat tappoivat vuoden 2005 aikana yhteensä 408–478 siviiliä.

### Siviiliuhrit vuosina 2006–2008
Ihmisoikeusjärjestö Human Rights Watch arvioi Yhdysvaltojen johtaman liittouman ilmaiskujen tappaneen vuoden 2006 aikana pelkästään ilmaiskuilla 116 afgaanisiviiliä. Samana vuonna Afganistanissa kuoli sotilaallisissa konflikteissa yhteensä 929 siviiliä. Vuoden 2007 aikana Naton ilmaiskuissa kuolleiden siviilien määrä kolminkertaistui. Ilmaiskuissa kuoli yhteensä 321 siviiliä ja satoja loukkaantui. Sotilaskonflikteissa tapettiin vuoden aikana yhteensä 1633 siviiliä. Ensimmäisen seitsemän kuukauden aikana vuonna 2008 Yhdysvaltojen johtama liittoutuma tappoi yhteensä 119 siviiliä. Sotilaalliset yhteenotot aiheuttivat 540 afganistanilaisen siviilin kuoleman.

Washington Post piti huolestuttavana sitä, että vuonna 2007 ensimmäisen kuuden kuukauden aikana Naton, Yhdysvaltojen ja Afganistanin hallituksen joukot olivat tappaneet enemmän siviilejä kuin taliban-kapinalliset. Amnesty Internationalin mukaan Taliban-liike syyllistyi vuoden aikana Afganistanissa useisiin sotarikoksiin ja siviilien tappamiseen. Erityisesti siviilejä tappavat talibanien itsemurhaiskut, sieppaukset ja murhat, jotka kohdistuvat mm. naisaktivisteihin, terveydenhuollon työntekijöihin ja uskonnollisiin johtajiin.

Sadat afganistanilaiset osoittivat mieltään vuonna 2008 Yhdysvaltojen johtaman liittoutuman aiheuttamien siviiliuhrien vuoksi. Nato myönsi tykistötulen tappaneen useita lapsia. Kokonaisuudessaan vuoden 2008 aikana 120&nbsp;000 siviiliä oli pakotettu lähtemään kodeistaan, 6&nbsp;800 siviiliä haavoittui Afganistanin sodassa ja yli 3&nbsp;000 siviiliä kuoli. YK-tarkkailijoiden arvioin mukaan taliban-kapinalliset tappoivat vuoden 2008 aikana 800 siviiliä. Yhdysvaltojen ilmaiskut ja Afganistanin hallituksen joukot tappoivat 580 siviiliä. Joka vuosi osa siviilikuolemista jää selvittämättä.

### Siviiliuhrit vuodesta 2009–
Viime vuosien aikana Afganistanin sodan siviiliuhrit ovat jatkaneet edelleen kasvamistaan. New York Timesin mukaan vuosi 2009 oli Afganistanin sodan tappavin vuosi. Vuoden aikana kuoli 2412 siviiliä ja haavoittui 3566 ihmistä. Kuolleiden määrä nousi 14 % edelliseen vuoteen verrattuna. Kaikista eniten siviiliuhreja aiheuttivat Taliban-sissien pommi-iskut ja Yhdysvaltojen johtaman liittoutuman lentokonepommitukset. Elokuussa järjestetyt presidentinvaalit lisäsivät levottomuuksia. YK:n tarkkailijoiden mukaan vuonna 2009 taliban-joukot aiheuttivat 53&nbsp;% Afganistanin sodan siviiliuhreista.

Saksan liittokansleri Angela Merkel esitti pahoittelunsa saksalaisjoukkojen aiheuttamista siviiliuhreista. Nato joutui myöntämään saksalaisjoukkojen pyynnöstä tehdyn ilmaiskun aiheuttaneen siviiliuhreja.

Yhdysvaltojen liittouma aloitti Afganistanissa vuonna 2010 suursotilasoperaation. Presidentti Barack Obama määräsi Afganistaniin yli 30&nbsp;000 sotilaan lisäjoukon. Afganistan-avun järjestön mukaan elokuuhun mennessä Afganistanissa oli kuollut 1&nbsp;300 siviiliä. Neljännes siviiliuhreista oli Yhdysvaltojen johtaman liittouman tappamia. Siviiliuhrien määrän pelättiin käännyttävän tavalliset afganistanilaiset Naton johtamia ISAF-joukkoja vastaan. YK-tarkkailijat arvioivat ettei konfliktiin löydetä ratkaisua elleivät siviilien kuolemat vähene radikaalisti.

YK-tarkkailijoiden arviot Afganistanin sodan siviiliuhreista poikkesivat Afganistanistanilaisen avustusjärjestön laskemista hiukan. YK:n mukaan Afganistanin sodassa kuoli tammi-kesäkuussa 1&nbsp;271 siviiliä ja lähes 2&nbsp;000 haavoittui. Lasten osuus kuolleista on kasvanut hälyttävällä tavalla. Raportin mukaan 176 lasta kuoli ja haavoittui 389 sodassa. Kuolleiden lasten osuus on kasvanut 55 % edelliseen vuoteen verrattuna. Taliban-kapinallisten aiheuttamat siviiliuhrit olivat 73&nbsp;% kaikista siviiliuhreista. Yhdysvaltojen ja hallitusta tukevien joukkojen aiheuttamat siviiliuhrit vähenivät edellisiin vuosiin verrattuna 30&nbsp;%.

National Bureau of Economic Research -ajatushautomo arvioi taliban-joukkojen itsemurhaiskujen johtuvan halusta kostaa Yhdysvaltojen ilmaiskujen siviiliuhrit. Kun Nato-joukot rajoittivat ilmaiskujen määrää, myös taliban-joukkojen itsemurhaiskut vähenivät.

### YK:n arvio sotilasiskuissa kuolleiden siviilien määrästä Afganistanissa

## Siviiliuhrien peittely

Vuonna 2010 Wikileaks-internetsivusto vuosi julkisuuteen salaisia asiakirjoja, jotka paljastivat satoja tapauksia, joissa Yhdysvaltojen johtamat joukot olivat tulittaneet sodassa myöhemmin viattomiksi siviileiksi paljastuneita henkilöitä.

Sotilasraportit kertovat 195 aiemmin tuntemattomasta siviilikuolemasta, joita Yhdysvallat pyrkivät piilottelemaan julkisuudelta. Uhrien määrää peiteltiin jakamalla uhrien omaisille rahaa ja ruokaa.

Erityisen räikeitä siviileihin kohdistuvia rikkeitä paljastui dokumentista, joka oli otsikoitu nimellä "Tapaus, joka saattaa aiheuttaa negatiivista julkisuutta". Raportti paljasti Yhdysvaltojen johtaman liittoutuman pommittaneen hääjuhlaa kranaattitulella.
Iskussa aiheutui kolmen siviilinaisen kuoleman, joista yksi oli raskaana. Lapsi ja nainen saivat iskussa surmansa. Kaikkiaan pommituksessa tapettiin kuusi siviiliä. Samana vuonna Yhdysvaltojen joukot tulittivat siviilien linja-autoa aiheuttaen neljän kuoleman ja yhdentoista loukkaantumisen.

Yhdysvallat pyrkivät vaikuttamaan ihmisten mielikuviin Afganistanin sodasta julkaisemalla propagandakuvia, joista oli kokonaan poistettu sodan aiheuttama inhimillinen kärsimys. Koska asevoimat hallitsevat tiedotusta, sotilaat kuvattiin usein auttamassa siviilejä.

Taliban-liike on ilmoittanut haluavansa perustaa sodan siviiliuhreja tutkivan komitean, jossa toimisivat edustajat kansainvälisistä kriisinhallintajoukoista, Islamilaisten maiden järjestöstä ja ihmisoikeusjärjestöistä. Yhdysvallat on torjunut aloitteen.

## Siviiliuhrien vaikutukset eurooppalaiseen politiikkaan

Suomessa Afganistanin sodan siviiliuhrien määrä ei ole herättänyt yhtä voimakasta julkista keskustalua kuin muualla Euroopassa. Erityisesti Saksan ja Hollannin politiikkaan sodan siviiliuhrien lukumäärä on vaikuttanut radikaalista synnyttäen poliittisia skandaaleja. Euroopassa useat poliitikot ja sotilasjohtajat ovat joutuneet eroamaan tehtävistään Afganistanin sodan siviiliuhrien vuoksi.

### Saksan työministeri, sotilasjohto ja presidentti eroavat

Saksan työministeri Franz Josef Jung pakotettiin eroamaan marraskuussa 2009 luottamuspulan vuoksi, koska hän piilotteli julkisuudelta saksalaisjoukkojen aiheuttamia siviiliuhreja. Saksalaisten aloitteesta tehty pommitus tappoi Afganistanissa 30 siviiliä. Jung kielsi aluksi tienneensä pommituksen aiheuttamista siviiliuhreista, mutta joutui myöntämään myöhemmin, että hänen hallussaan oli raportti, joka paljasti uhrien määrän. Kaikki Saksan lehdet vaativat työministerin eroa.

Myös Saksan puolustusvoimien komentaja Wolfgang Schneiderhan ja puolustusministeriön kansliapäällikkö Peter Wicher joutuivat eroamaan saksalaisjoukkojen aiheuttamien siviiliuhrien vuoksi. Suurimmat arviot saksalaisjoukkojen tappamista siviileistä olivat yli 140 henkeä.

Saksan presidentti Horst Köhler painostettiin eroamaan, koska hän esitti Afganistanin sodasta kommentteja, jotka herättivät voimakasta vastustusta. Köhler kommentoi saksalaisten puolustavan sodassa taloudellisia intressejään.

### Hollannin hallitus hajoaa

Hollannin hallitus hajosi Afganistanin sotaan liittyvien erimielisyyksien vuoksi. Sodan vastustajat käyttivät siviiliuhrien määrää yhtenä sodan vastaisena argumenttina. Pääministeri Jan Peter Balkenenden halusi pitää hollantilaisjoukot Afganistanissa jatkamassa kriisinhallintaoperaatiota. 

Sosiaalidemokraattisen puolueen edustajat eivät suostuneet Naton pyyntöön jatkaa Afganistanin sotilasoperaatiota. Hollannin hallitus hajosi ja uusi hallitus veti kaikki joukkonsa, yhteensä 2000 sotilasta pois Afganistanin sodasta.

### Sodan vastustus kasvaa pohjoismaissa

Siviiliuhrien määrä ja kuolleet sotilaat ovat vaikuttanut yleiseen mielipiteeseen myös Suomessa, Norjassa, Ruotsissa ja Tanskassa. Huhtikuun lopussa vuonna 2010 tehdyn tutkimuksen mukaan puolet suomalaisista haluaisivat vetää suomalaisjoukot kokonaan pois Afganistanin sodasta. Vain kymmenes kannattaa joukkojen lisäämistä.

Tanskalaiset ovat kokeneet Afganistanin sodassa kovia, sillä väkilukuun suhteutettuna heitä on kuollut kaikista eniten kansainvälisistä ISAF-joukoista. Heinäkuussa tehdyn mielipidemittausten mukaan enemmistö tanskalaisista haluaisi kotiuttaa joukkonsa Afganistanin sodasta. Tanskan hallituksen oli määrä syksyllä 2010 pohtia joukkojen kotiuttamista.

Elokuussa tehdyn tutkimuksen mukaan puolet norjalaisista haluaisivat vetää joukot pois Afganistanin sodasta. Norjalaiset poliitikot vastustavat kuitenkin nopeaa vetäytymistä sodasta. Norjalaiset sotilaat herättivät syyskuussa kohua lausunnoillaan, joiden mukaan norjalaissotilaat tappavat ihmisiä innoissaan. Sotilaat korostivat etteivät he ole Afganistanissa pelastamassa maailmaa, vaan ovat mukana "kunnon sodassa".

Norjassa Afganistanin sodan vastustusta on lisännyt epäilys norjalaisten sotilaiden tekemistä sotarikoksista. Verdens Gang -lehden mukaan sotilaat kertoivat sotakorkeakoulun luennolla surmanneensa afganistanilaisen siviilin Ghormacissa ja käyttäneen siviiliä ihmiskilpenä Maimanassa.

Myös Ruotsissa Afganistanin sodan vastustus on lisääntynyt siviiliuhrien vuoksi. Heinäkuussa tehdyn tutkimuksen mukaan 41&nbsp;% ruotsalaisista on sitä mieltä, että ruotsalaisten ei tulisi olla osallisena Afganistanin sodassa. Ruotsin hallitus päätti marraskuussa vetää joukkonsa Afganistanista pois vuoteen 2014 mennessä. Vetäytymisen alkamisen tarkkaan ajankohtaa ei päätetty.

## Afganistanilaiset protestoivat siviiliuhrien vuoksi

* 4. heinäkuuta 2002 järjestetään ensimmäinen anti-Amerikkalainen mielenosoitus taliban-hallinnon kaatumisen jälkeen. Kabulin kaduilla marssii satoja vihaisia afganistanilaisia. Afganistanin ulkoministerin mukaan 44 afgaanisiviiliä kuoli ja 120 haavoittui ilmaiskussa, joka yhtenä kohteena oli hääjuhla.

* 29. toukokuuta 2006 afganistanilaiset ilmaisevat mieltään Yhdysvaltoja vastaan Kabulissa. Paikallisten viranomaisten mukaan kyseessä on pahin mellakka talibanien hallituksen kaatumisen jälkeen. Vähintään 8 siviiliä tapetaan ja 109 haavoittuu anti-Amerikkalaisessa mielenosoituksessa. Videomateriaali osoittaa Yhdysvaltojen joukkojen tulittivan mielenosoittajia.

* 30. huhtikuuta 2007 tuhannet afganistanilaiset osoittavat mieltään Yhdysvaltojen joukkoja vastaan, jotka tappoivat siviilejä Heratissa.
 
* 2. toukokuuta 2007 afganistanilaiset yliopisto-opiskelijat osoittavat mieltään Nangarharissa. Paikalla on 500 mielenosoittajaa, jotka protestoivat siviilejä tappaneita Yhdysvaltoja joukkoja vastaan.

* 26. syyskuuta 2007 afganistanilaiset protestoivat Yhdysvaltojen ja kansainvälisten joukkojen läsnäoloa maassa. Kandaharin kaupungin kaduille on kerääntynyt 500 mielenosoittajaa. Protestoijat syyttävät amerikkalaisia ja kanadalaisia yöllisestä ilmaiskusta, joka tappoi kaksi uskonnollisista johtajaa.
 
* 23. elokuuta 2008 sadat afganistanilaiset kyläläiset ovat kerääntyneet osoittamaan mieltään jatkuvien Yhdysvaltojen ilmaiskujen tappamien siviilien vuoksi. Lähellä Azizabadin kylää tehty ilmaisku tappoi noin 76 siviiliä, joista suurin osa oli lapsia.

* 1. syyskuuta 2008 sadat afganistanilaiset mielenosoittajat ovat Kabulin kaduilla vastustamassa Yhdysvaltojen ilmaiskujen aiheuttamia siviiliuhreja. Mielenosoittajat syyttävät kansainvälisten joukkojen tappaneen Noorullahin ja hänen kaksi poikaansa. Nuorempi lapsista oli vain 8 kuukautta vanha.

* 16. lokakuuta 2008 Naton ilmaisku tappaa 18 naista ja lasta. Vihaiset afganistanilaiset osoittivat mieltään Yhdysvaltoja vastaan ja toivat ilmaiskun uhrit näkyville Helmandin kadulle.

* 24. lokakuuta 2008 afganistanilaiset osoittavat mieltään taliban-sissien tappamien siviilien vuoksi. Itä-Afganistaniin Mihtarlamin kadulle on kerääntynyt 1000 mielenosoittajaa, jotka vastustavat 26 nuoren miehen kuolemaa.
 
* 7. toukokuuta 2009 tuhannet afganistanilaiset osoittivat mieltään Farahin kaupungissa, koska Yhdysvaltojen ilmaisku tappoi 147 siviiliä. Neljä mielenosoittajaa loukkaantui ja poliisi tulitti mielenosoittajien joukkoon. Kuolleista siviileistä 93 oli pieniä lapsia, joista nuorimmat olivat 8 kuukauden ikäisiä.

* 9. joulukuuta 2009 yli 5000 afganistanilaista mielenosoittajaa protestoi Yhdysvaltojen ilmaiskujen tapettua siviilejä Armulissa. Neljä mielenosoittajaa ammuttiin. Afganistanin presidentin kanslian mukaan ilmaisku tappoi 6 siviiliä, joista yksi oli nainen. Nato kielsi tappaneensa siviilejä. Reutersin silminnäkijä toimittaja todisti siviilien kuolleen ilmaiskussa nähtyään itse kuolleiden ruumiit. Kuolleita oli 12 siviiliä.

* 28. tammikuuta 2010 afganistanilaiset protestoivat Yhdysvaltojen sotilastukikohdan ulkopuolella. Yhdysvaltojen liittoutuman joukot tappavat uskonnollisen johtajan, joka istuu autossa kahden pienen poikansa kanssa. Silminnäkijöiden mukaan kuolleet siviilit eivät provoisoineet kansainvälisiä ISAF-joukkoja.

18. toukokuuta 2011 &ndash; 12 paikallista kuoli Taloqanin kaupungissa Takharin maakunnassa. Hautajaisseurueeseen osallistuneet ihmiset hyökkäsivät saksalaisjoukkojen tukikohtaa vastaan polttopulloilla. Hautajaiset oli järjestetty aiemmassa yhdysvaltalaisten öisessä iskussa väitettyjä terroristeja vastaan kuolleille. Bundeswehrin mukaan hyökkäyksen kohteeksi joutuneet saksalaiset ja tukikohdan paikalliset vartijat tulittivat väkijoukkoon.

### Afganistanin presidentin vetoomukset siviilien puolesta

Afganistanin presidentti Hamid Karzai on toistuvat vedonnut Yhdysvaltojen johtamiin kansainvälisiin joukkoihin, että nämä lopettaisivat siviilien tappamisen ilmaiskuilla.

* Heinäkuu 2007 – Naton iskut aiheuttivat 10 päivän aikana yli 90 siviilin kuoleman. Presidentti Hamid Karzai arvosteli Yhdysvaltojen käyttävän iskuissaan äärimmäisiä voimakeinoja. Protessisaan Karzai arvosteli kansainvälisiä joukkoja, joiden tulisi toimia yhteistyössä afganistanilaisten kanssa.

* Syyskuu 2010 – Naton ilmaiskut aiheuttavat 10 afganistanilaisen siviilin kuoleman. Siviilit toimivat maan parlamenttivaalien kampanjatyöntekijöinä kylässä, jota pommitetaan.

## Afganistanin sodan siviiliuhrit mediassa

### 2001

* 10. lokakuuta – Yhdysvallat pommitaa Sultanpurin moskeijaa Jalalabadissa rukousaikaan. Ensimmäisessä pommituksessa kuolee 15–70 afgaanisiviiliä. Toisessa pommituksessa kuolee 120 siviiliä.

* 11. lokakuuta – Yhdysvaltojen joukot pommittivat Karamin kylää, joka tuhoutui kokonaan. Siviiliuhrien lukumäärä nousi vähintään 100 henkeen. Taliban-joukot arvioivat Yhdysvaltojen tappaneen 300 siviiliä.

* 26. lokakuuta – vähintään 23 siviiliä, joista suurin osa oli pieniä lapsia, kuoli Yhdysvaltojen pommittaessa Taliban sotilaiden tukikohdaksi luultua kylää.

* 10. joulukuuta – Yhdysvallat myöntää tappaneensa 6 pientä lasta ilmaiskussa Paktiassa.

* 31. joulukuuta – Yhdysvaltojen sotilasoperaatio aiheutti liki 100 siviilin kuoleman pommikoneiden hyökätessä kohti siviilien asutusta Gardezin lähellä.

### 2002

* Heinäkuu – Yhdysvaltojen johtaman liittoutuman pommituksissa kuoli arviolta 120–150. Pommit iskeytyivät afganistanilaiseen hääjuhlaan. 
 
### 2003

* 13. helmikuuta – Yhdysvaltojen liittoutuman pommituksissa kuoli 15 siviiliä, jotka olivat suurimmaksi osaksi naisia ja lapsia. Kuolleiden lasten nimet olivat Habibullah, Obaidullah, Faizullah, Ismail Jan, Nabi Jan, Habibullah, Aminullah, Bibi Toara ja Bibi Tamama.

* Helmikuu – Yhdysvaltojen pommikoneet hyökkäsivät talibaneja vastaan Baghranissa ja tappoivat 8 siviiliä.

* Huhtikuu – Yhdysvaltojen pommit iskeytyivät lähelle Pakinstanin rajaa tappaen 11 siviiliä, joista 7 oli naisia.

* 30. lokakuuta – Yhdysvaltojen pommikoneet iskivät Nuristanissa ja tappavat 8 hengen perheen kotiinsa.

* Marraskuu – Yhdysvaltojen joukot etsivät taliban-sissejä ja pommittavat Barmalissa. Iskussa kuolee 6 siviiliä.

### 2004

* 19. tammikuuta – Yhdysvaltojen helikopteri hyökkäsi kylään Etelä-Afganistanissa tappaen 11 ihmistä, joista 4 oli lapsia.

### 2005

* Heinäkuu – Yhdysvaltojen ilmaisku osuu Chechalin kylään ja tappaa 17 siviiliä.

### 2006

* 14. tammikuuta – Ohjusisku tappaa 18 siviiliä lähellä Afganistanin rajaa Damdolan kylässä. Yhdysvallat uskoivat iskevänsä Al-Qaidan sissijoukkoja.

* 14. maaliskuuta – Kanadalaisjoukot tulittavat Kandaharissa taksia ja tappavat yhden auton kyydissä olleen siviilin.

* 22. toukokuuta – Yhdysvaltojen liittoutuman ilmaisku aiheuttaa 50 haavoittunutta ja kuollutta siviiliä Kandaharissa.

* Elokuu – Kanadalaisjoukot tappavat afganistanilaisen poliisin.

* 10. elokuuta – Yhdysvaltojen sotilaat metsästävät taliban-joukkoja helikopterilla ja tappavat 9 siviiliä. Kuolleiden joukossa oli naisia ja lapsia. 
 
* 26. lokakuuta – Naton pommikoneet tappavat vähintään 50 siviiliä Kabulissa. Kuolleet ovat enimmäkseen naisia ja lapsia.

### 2007

* 17. helmikuuta – Kanadalaisjoukot ampuvat aseettoman afgaanisiviilin Etelä-Afganistanissa.

* 18. helmikuuta – Kanadalaiset ampuvat vanhingossa afganistanilaisen poliisin ja kodittoman kerjäläisen.

* 27. helmikuuta – Kanadalaisjoukot tulittavat kohti siviiliautoa. Yksi matkustaja kuolee ja toinen haavoittuu. Autosta ei löydy aseita eikä ammuksia.

* 4. maaliskuuta – Yhdysvaltojen merijalkaväen sotilaat tappavat 16 siviiliä Jalabadin ja Pakistanin välisellä tiellä.

* 5. maaliskuuta – Naton ilmaiskussa kuolee Pohjois-Afganistanissa 9 siviiliä, joista kaksi on pieniä lapsia.

* 16. maaliskuuta – Yhdysvaltojen joukot tappavat viisi afgaanipoliisia lähellä Gereshkin kylää.

* 2. toukokuuta – Yhdysvaltojen ilmaisku tappaa 40 siviiliä ja haavoittaa 50 Länsi-Afganistanissa. Siviiliuhrien joukossa on naisia ja pieniä lapsia.

* 7. kesäkuuta – Kabulissa tehty talibanien pommi-isku tappaa 35 ihmistä, joista suurin osa on poliiseja. Joukossa on myös siviilihenkilöitä.

* 30. kesäkuuta – Yhdysvaltojen liittoutuman ilmaisku tappaa 50–80 siviiliä Helmandissa.

* 10. heinäkuuta – Taliban-järjestön tekemä itsemurhaisku tappaa 17 siviiliä. Pommi-isku on suunnattu ISAF-joukkoja vastaan.

* 3. elokuuta – Yhdysvaltojen ilmaisku aiheuttaa noin 300 siviilin haavoittumisen.

* 16. elokuuta – Puolalaisjoukot tulittivat kranaatinheittimillä kylää, jonne tienvarsipommin asentajat olivat paenneet. Kuusi kyläläistä kuoli. Seitsemän sotilasta pidätettiin sotarikoksista epäiltyinä.

* 19. elokuuta – Yhdysvaltojen ilmaisku tappaa 6 siviiliä.

* 10. syyskuuta – Etelä-Afganistanissa tehty itsemurhaisku tappaa 27 ihmistä ja haavoittaa 60. Kuolleiden joukossa on poliiseja ja siviilejä.

### 2008

* 24. tammikuuta – Yhdysvaltojen joukot tappavat 9 poliisia ja 2 afgaanisiviiliä.

* 30. tammikuuta – Kolme siviiliä saapuu Kandaharin sairaalaan ja kertovat Kanadalaisten joukkojen ampuneen heitä. Yksi siviileistä kuolee haavoihinsa.

* 12. maaliskuuta – Brittien ilmaisku tappaa 2 naista ja 2 lasta Etelä-Afganistanissa. Vähintään 10 siviiliä haavoittuu ilmaiskussa.

* Heinäkuu – Yhdysvaltojen ilmaisku tappaa 47 siviiliä Itä-Afganistanissa.

* 12. maaliskuuta – Ison-Britannian joukkojen ilmaisku tappaa 2 naista ja 2 lasta, 10 siviiliä loukkaantuu.

* 13. maaliskuuta – Yhdysvaltojen tykistö ampuu Pakinstanin puolella ja tappaa 2 naista ja 2 lasta. Yhdysvaltojen mukaan tykistötuli oli vastaus "välittömään uhkaan".

* 11. kesäkuuta – Yhdysvallat pommittaa Ebrahim Karizin kylää Vähintään 30 siviiliä kuolee.

* 23. kesäkuuta – Isä ja hänen 4-vuotias poikansa kuolevat Yhdysvaltojen armeijan tulituksessa Nangaharissa.

* 4. heinäkuuta – Yhdysvaltojen ilmaisku tappaa 22 siviiliä Nuristanissa.

* 11. heinäkuuta – Yhdysvaltojen ilmaisku tappaa Nangarharissa 47 siviiliä, joista 39 on naisia ja pieniä lapsia.

* 14. heinäkuuta – Kansainväliset ISAF-joukot pommittavat Want-Waigalia ja tappavat 30 siviiliä.
 
* 17. heinäkuuta – Yhdysvallat myöntää tappaneensa 8 siviiliä sotilasoperaatiossaan.

* 21. heinäkuuta – Yhdysvaltojen ja Nato-joukkojen ohjukset tappavat erehdyksessä 13 siviiliä.

* 26. heinäkuuta – Brittijoukot tappavat 4 siviiliä ja haavoittavat 3 siviiliä tulittaessaan kohti siviiliautoa.

* 27. heinäkuuta – Kanadalaisjoukot tulittavat liian lähelle tullutta autoa ja tappavat 2-vuotiaan tyttölapsen ja hänen 4-vuotiaan veljensä. Lasten isä haavoittuu tulituksessa.

* 8. elokuuta – Itsemurhapommittaja tappaa Kabulissa 3 ja haavoittaa vähintään 12 siviiliä. Pohjois-Afganistanissa Naton ilmaisku tappaa 8 siviiliä. Koillis-Afganistanissa Faryabissa pommi-isku tappaa 12 siviiliä.

* 16. elokuuta – Naton ilmaisku Etelä-Afganistanissa tappaa 4 ja haavoittaa 3 siviiliä.

* 23. elokuuta – Afganistanin presidentti kritisoi Yhdysvaltojen joukkojen tappaneen Länsi-Afganistanissa vähintään 90 siviiliä. Kuolleiden joukossa on 50 pientä lasta. Nato kiistää siviilikuolemat.

* 31. elokuuta – Koillis-Afganistanissa Naton tykistötulessa kuolee 3 pientä afganistanilaista lasta.

* 16. lokakuuta – Vähintään 18 siviiliä kuolee Etelä-Afganistanissa Nato-joukkojen ilmaiskussa.

* 3. marraskuuta – Yhdysvaltojen ilmaisku tappoi 37 siviiliä ja haavoitti 35. Nato-joukkojen mukaan Taliban liikkeen sotilaat käyttivät siviilien kylää yllätyshyökkäyksen tekemiseen.

* 6. marraskuuta – Kansainvälisten ISAF-joukkojen ilmaiskussa kuolee 7 siviiliä.

* 19. marraskuuta – Taliban-kapinalliset hyökkäsivät siviiliajoneuvoa vastaan Kandaharin maakunnassa ja tappoivat yhteensä 30 siviiliä. Tiedot iskusta vaihtelevat. Talibanit väittivät bussin olleen täynnä sotilaita.

* 20. lokakuuta – Taliban-taistelijat surmaavat brittiläisen avustustyöntekijän.

* 28. joulukuuta – Itä-Afganistanissa tehdään itsemurhaisku, joka tappaa 7 siviiliä, yli 30 haavoittuu. Uhreista 4 oli lukiolaisia nuoria.

### 2009

* Helmikuu – Australian erikoisjoukot tappavat viisi Afganilaista lasta.

* Maaliskuu – Tanskalaisjoukkojen savugranaatti lentää siviilihuoneiston keittiöön ja aiheuttaa pikkutyön kuoleman.

* Maaliskuun 30. päivä – Kandaharin kaupungin eteläpuolella tehty talibanien itsemurhaisku poliisiasemalle tappaa 4 siviiliä ja 5 poliisia.

* Huhtikuu – Yhdysvaltojen johtaman liittoutuman joukot tappavat miehen, vaimon ja kaksi lasta. 

* Toukokuu – Yhdysvaltojen pommikoneet tappavat 147 afgaanisiviiliä.

* Elokuun 15. päivä – Talibanien itsemurhaisku tappaa 7 siviiliä ja haavoittaa yli 100 ihmistä Kabulissa. Isku tapahtuu Naton päämajan edessä.

* Syyskuu – Yhdysvaltojen ilmaiskut tappoivat yli 70 siviiliä Kunduzin provinssissa.

* Lokakuun 8. päivä – Kabulin keskustassa tehty autopommi-isku tappaa 15 siviiliä ja haavoittaa 80 henkilöä. Viranomaisten mukaan kyseessä on todennäköisesti talibanien itsemurhaisku.

* Joulukuu – Kymmenen afgaanisiviiliä, joista 8 oli pientä kouluikästä lasta, kuoli Yhdysvaltojen johtaman liittouman sotilasoperaatiossa.

* Joulukuun 31. päivä – Taliban-liike ilmoitti tehneensä 8 amerikkalaissiviilin hengen vaatineen iskun Khostissa.

### 2010

* Tammikuun 18. päivä – Taliban-liikkeen kapinallisten itsemurhaiskuissa Kabulissa kuolee 5 siviiliä ja 71 haavoittuu.

* Helmikuun 14. päivä – 12 afgaanisiviiliä kuoli Yhdysvaltojen johtaman liittouman tekemässä ohjusiskussa. YK arvioi 900 siviilin joutuneen pakenemaan kodeistaan ohjusiskuja.

* Helmikuun 15. päivä – Nato joukot tappoivat 5 siviiliä ja haavoittivat kahta.

* Helmikuun 21. päivä – Naton ilmaisku tappaa vähintään 27 siviiliä Uruzgassa.

* Toukokuu – Taliban taistelijat hyökkäsivät Naton tutkikohtaan. Hyökkäyksessä kuoli 12 siviiliä.

* Toukokuun 18. päivä – Kabulin keskustassa tehty itsemurhaisku tappaa ainakin 20 siviiliä. Pommi-isku on suunnattu ohikulkeneeseen sotilassaattueeseen.

* Heinäkuu – Afganistanin hallituksen presidentin kanslian mukaan ISAF-joukkojen raketti-isku tappoi 39 siviiliä Helmandin maakunnassa. Ihmiset pakenivat talibanien ja Nato-joukkojen taisteluita taloon, joka tuhottiin. Nato kiisti siviiliuhrit.

* Heinäkuun 28. päivä – Talibanien asettama tienvarsipommi surmaa 20 ja haavoittaa 30 siviiliä.

* Elokuun 7. päivä – Taliban ilmoittaa surmanneensa 9 kristittyä lähetystyöntekijää. Pohjois-Afganista löytyy 8 ulkomaalaisen avustustyöntekijän ruumiit.

* Elokuun 12. päivä – Kansainvälisten ISAF-joukkojen tulituksessa epäillään kuolleen 7 afganistanilaista siviiliä.

* Syyskuun 2. päivä – Naton ilmaiskut aiheuttavat 10 afganistanilaisen siviilin kuoleman.

* Syyskuun 10. päivä – Viiden amerikkalaisen sotilaan epäillään surmanneen 3 afgaanisiviiliä ja keränneen heidän pääkallonsa muistoesineiksi. Jos tapaus osoittautuu todeksi, sen pelätään vahingoittavan Yhdysvaltojen sotilaiden mainetta ulkomailla.

* Marraskuun 13. päivä – Taliban-kapinallisten Naton joukkoja vastaan tehty itsemurhaisku aiheutti siviiliuhreja Kunduzin maakunnassa, jossa moottoripyörään asennettu pommi surmasi 10 siviiliä.

* Joulukuun 10. päivä – Helmandin maakunnassa kuoli 15 siviiliä Taliban-kapinallisten asettamaan tienvarsipommiin.

* Joulukuun 12. päivä – Afganistanissa tapahtuneissa väkivaltaisuuksissa kuoli 22 siviiliä. Seitsemän siviileistä kuoli Itä-Afganistanissa sijaitsevassa Paktian provinssissa, jossa Nato-joukot avasivat tulen väkijoukkoon, joka oli kerääntynyt huutamaan Yhdysvaltojen vastaisia iskulauseita.

* Joulukuun 30. päivä – Toistakymmentä siviiliä kuoli talibanien asettaman tienvarsipommin räjähdyksessä Helmandin maakunnassa.

## Lähteet